钦定古今图书集成/明伦汇编/人事典/第007卷 > 《图书编》： > 《人身心总叙》
## 钦定古今图书集成/明伦汇编/人事典/第007卷 > 《图书编》： > 《人身心总叙》

人之所以为人者，形与性而已矣。天地之塞吾其体，
天地之帅吾其性，形性岂二之哉？孔子曰：“仁者人也。”
孟子曰：“形色，天性也。”所以《大学》一言以蔽之曰：一是
皆以修身为本，则是身也。本之为心意知，而非有也；
达之家国天下，而非无也；具之为骨骸脏腑，而非显
也；宰之为精神魂魄，而非隐也；呼吸与天地相通，气
脉与寒暑昼夜相运旋，所以谓“人身小天地”，而知修
身为本，即知之至也。孔门无逾颜、曾，颜之四勿，曾之
三，省舍视听、言动、容貌词气，性安在哉？信乎，养德养
身非二事，良医良相非二道。奈何人人具此七尺之
躯，卑之则为众欲所攻，高之又以四大为幻，欲通天
下国家为一身，而于一身之骨骸血脉且莫之辨，一
身之寒暑燥湿且莫之调摄也，又乌在其为不朽，而
与天地参乎？